༈རྒྱལ་པོ་ཆེན་པོ་རྣམ་ཐོས་སྲས།  ། དབང་གི་ལས་མཛད་ལ་འདུད་ནས།  ། དེ་ལ་མཆོད་གཏོར་
འབུལ་བའི་ཚུལ།  ། ཚེག་ཉུང་མདོར་བསྡུས་བྲི་བར་བྱ།  ། རང་ཉིད་ཡི་དམ་ལྷའི་རྣལ་འབྱོར་དང་ལྡན་པས་མཆོད་
325
པ་དང་བསྐང་རྫས་རྣམས་བྱིན་གྱིས་བརླབས་ལ།  རང་གི་མདུན་དུ་བྷྲུཾ་ལས་གཞལ་ཡས་ཁང་།  ། དེ་དབུས་སེང་
ཁྲི་པདྨ་ཉི་མའི་སྟེང་།  ། བཻ་ཡིག་དམར་པོའ་ིའོད་ཟེར་འཕྲོ་འདུ་ལས།  ། རྒྱལ་ཆེན་རྣམ་མང་ཐོས་སྲས་སྐུ་
མདོག་དམར།  ། ཞལ་གཅིག་ཕྱག་གཉིས་བརྗིད་པའི་ཆ་ལུགས་ཅན།  ། རྡོ་རྗེ་ལྕགས་ཀྱུས་མཚན་པའི་
བསེ་ཁྲབ་ཅན།  ། དར་དམར་ཅོད་པན་གཡོ་བའི་བསེ་རྨོག་གསོལ།  ། ཁྲོ་ཆགས་ཉམས་ཅན་དམར་
ཟླུམ་སྤྱན་ཟུར་གཡོ།  ། སྣ་ཚོགས་རིན་ཆེན་ནོར་བུས་སྐུ་ལ་སྤྲས།  ། ཕྱག་གཡས་སྟག་གི་རྒྱལ་མཚན་
མདུང་དམར་དང་།  ། གཡོན་པ་ནེའུ་ལེ་ལྕགས་ཀྱུ་ལེགས་བསྣམས་ཤིང་།  ། སྐུ་ལས་དབང་གི་འོད་ཟེར་
དམར་པོ་འཕྲོ།  ། ཁམས་གསུམ་དབང་བསྡུས་སྒྲུབ་ལ་དངོས་གྲུབ་སྩོལ།  ། གནོད་སྦྱིན་ཕོ་མོ་ལ་སོགས་
འཁོར་གྱིས་བསྐོར།  ། གནས་གསུམ་རྡོ་རྗེ་གསུམ་མཚན་ཧཱུཾ་འོད་ཀྱིས།  ། རྒྱལ་ཆེན་འཁོར་བཅས་
བཛྲ་ས་མ་ཛཿཛཿཧཱུཾ་བཾ་ཧོཿདམ་ཡེ་དབྱེར་མེད་གྱུར།  ། ནམ་མཁར་བཞུགས་པའི་དབང་ལྷ་འཁོར་
བཅས་ཀྱིས།  ། དབང་བསྐུར་རིན་ཆེན་ཅོད་པན་གྱིས་བརྒྱན་ཅིང་།  ། མཐུ་སྟོབས་གཟི་བརྗིད་ཕུན་སུམ་
ཚོགས་པར་གྱུར།  ། ཅེས་བསྐྱེད་ལ་མཆོད་པ་བསྐང་བཤགས་འདི་ལྟར་བྱའོ།  ། བཻ།  དབྱིངས་དང་དབྱེར་མེད་
བདེ་ཆེན་རོལ་པ་ལས།  ། ཅིར་ཡང་འཆར་བའི་མཆོད་སྤྲིན་འབུལ་བ་ནི།  ། ཆུ་གཉིས་ཉེར་སྤྱོད་རོལ་མོ་
འདོད་ཡོན་ལྔ།  ། རྒྱལ་སྲིད་སྣ་བདུན་བཀྲ་ཤིས་རྟགས་རྫས་བརྒྱད།  ། སེང་འབྲུག་མ་ཧེ་གླང་ཆེན་དོམ་
དྲེད་རླུང་།  ། ཉི་ཟླ་སྐར་མདའ་ལ་ལསོགས་བཞོན་པ་དང་།  ། སྟག་གི་རྒྱལ་མཚན་ལྕགས་ཀྱུ་ནེའུ་ལེ་
སོགས།  ། སྤྱན་གཟིགས་ཕྱག་མཚན་སྣ་ཚོགས་ཕྱི་ཡི་རྟེན།  ། གྲི་ལྕགས་མདུང་དམར་མདའ་དར་ནང་
གི་རྟེན།  ། གྲི་སྙིང་སྲོག་འཁོར་བཅས་པ་གསང་བའི་རྟེན།  ། ས་བརྒྱད་སེམས་དཔར་ངེས་རྙེད་བླ་མེད་
རྟེན།  ། རི་ལྟར་སྤུངས་པའི་བཟའ་བཅའ་གཏོར་མ་དང་།  ། ཉི་ཟླ་རི་རབ་གླིང་བཞི་གླིང་ཕྲན་སོགས།  །
དངོས་བཤམས་ཡིད་སྤྲུལ་མཆོད་པ་དམ་པ་འདིས།  ། རྒྱལ་ཆེན་འཁོར་དང་བཅས་པའི་ཐུགས་དམ་
བསྐང་།  ། རྣལ་འབྱོར་དཔོན་སློབ་ཉམས་ཆག་སོས་གྱུར་ནས།  ། མཆོག་དང་ཐུན་མོང་དངོས་གྲུབ་སྩལ་
དུ་གསོལ།  ། བདག་ཅག་རྡོ་རྗེ་ཐེག་པའི་སྒོར་ཞུགས་ཏེ།  ། རྩ་བ་ཡན་ལག་དམ་ཚིག་འགལ་རྣམས་
དང་།  ། ཁྱད་བར་ཁྱོད་ཀྱི་སྐུ་གསུང་ཐུགས་དང་ནི།  ། སྤངས་ཤིང་བླངས་པའི་དམ་ཚིག་བསྲུང་མཚམས་
ལས།  ། འགལ་བར་འགྱུར་རྣམས་སྙིང་ནས་མཐོལ་ལོ་བཤགས།  ། བཟོད་པར་བཞེས་ལ་ཚངས་པ་
སྩལ་དུ་གསོལ།  ། བཟླས་པ་ནི།  རྒྱལ་པོ་ཆེན་པོ་འཁོར་བཅས་ཀྱི་ཐུགས་ཀར་ཉི་མ་ལ་བཻ་ཡིག་སྔགས་
326
ཀྱིས་བསྐོར་བ།  བདག་གི་ཐུགས་ཀའི་འོད་ཀྱིས་བསྐུལ་བས་ཅི་འདོད་པའི་འཕྲིན་ལས་ཐོགས་མེད་
དུ་སྒྲུབ་པར་བསམས་ལ།  ཨོཾ་མཧཱ་ར་ཛ་ཡཀྵ་ས་མ་ཡ།  བཻ་ཤྲ་མ་ཎ་ཡེ་སརྦ་ཙིཏྟ་རཏྣ་ཧྲིཾ་ཧྲིཾ་ཛཿཛཿཞེས་ཅི་ནུས་བཟླ།  སྔགས་འདྲ་མིན་འགའ་འདུག་ཀྱང་འདིར་འདོད་འཇོའ་ིབུམ་བཟང་ལྟར་བྲིས་སོ།  ། གཏོར་མ་བླ་མེད་ལྟར་བྱིན་གྱིས་བརླབས་ལ།  རྒྱལ་པོ་ཆེན་པོ་འཁོར་དང་བཅས་པའི་ལྗགས་འོད་ཟེར་གྱི་སྦུ་གུས་གཏོར་མའི་བཅུད་
ཐམས་ཅད་དྲངས་ཏེ་གསོལ་བར་གྱུར།  ཨོཾ་བཻ་ཤྲ་མ་ཎ་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི།  གསུམ་སོགས་ཀྱིས་ཕུལ།  ཨོཾ་བཻ་ཤྲ་མ་ཎ་ཨརྒྷཾ་སོགས་ཀྱིས་མཆོད་པ།  བསྟོད་ཅིང་འཕྲིན་ལས་བཅོལ་བ་ནི།  བཻ།  གཏིང་མཐའ་མི་
མངོན་ཡེ་ཤེས་རྒྱ་མཚོ་ཆེ།  ། རྣམ་པར་རྟོག་པའི་རླུང་གིས་གཡོ་མིན་ཀྱང་།  ། འཕྲིན་ལས་རླབས་འཕྲེང་
དུས་ལས་མི་ཡོལ་བ།  ། རྒྱལ་ཆེན་རིན་ཆེན་འབྱུང་གནས་ཁྱོད་ལ་བསྟོད།  ། ཉི་མ་འབུམ་གྱི་རྩེ་དགའ་
དང་འགྲོགས་པའི།  ། བྱི་རུའི་ལྷུན་པོའ་ིདཔལ་ལ་འགྲན་པའི་སྐུ།  ། དྲན་པ་ཡིས་ཀྱང་དངོས་གྲུབ་ཀུན་
སྩོལ་བ།  ། རྒྱལ་ཆེན་ཡིད་བཞིན་ནོར་བུ་ཁྱོད་ལ་བསྟོད།  ། སྣང་སྲིད་དྲེགས་ལྡན་མ་ལུས་དབང་བསྡུད་
ཅིང་།  ། དགྲ་བགེགས་ལོག་འདྲེན་ཐམས་ཅད་རྩད་ནས་འབྱིན།  ། དམ་ལྡན་རྣལ་འབྱོར་བུ་བཞིན་སྐྱོང་
མཛད་པའི།  ། རྒྱལ་ཆེན་ཐུགས་རྗེའི་གཏེར་ཆེན་ཁྱོད་ལ་བསྟོད།  ། ལྷ་ཁྱོད་བསྟེན་ཅིང་མཆོད་ལ་བརྩོན་
པ་དག། ཚེ་རིང་ནད་མེད་བདེ་སྐྱིད་ཕུན་སུམ་ཚོགས།  ། དཔལ་འབྱོར་ལོངས་སྤྱོད་སྙན་གྲགས་མངའ་
ཐང་རྒྱས།  ། བསམ་དོན་ཡིད་བཞིན་འགྲུབ་པའི་འཕྲིན་ལས་མཛོད།  ། ཚེ་རབས་ཀུན་ཏུ་བྱང་ཆུབ་སྒྲུབ་
པ་ཡི།  ། ཕྱི་ནང་བར་ཆད་ཐམས་ཅད་ཁྱོད་ཀྱིས་སོལ།  ། མཐུན་རྐྱེན་འདོད་དགུ་འབད་མེད་ཁྱོད་ཀྱིས་
སྒྲུབ།  ། རྟག་ཏུ་གཡེལ་མེད་བསྲུང་སྐྱོབ་མཛད་དུ་གསོལ།  ། ཞེས་བརྗོད་ལ་ནོངས་པ་བཟོད་པར་གསོལ།  བརྟན་བཞུགས་གཤེགས་གསོལ་སྐབས་སུ་གང་བབས་རྣམས་སྤྱི་འགྲོ་ལྟར་བྱའོ།  ། རྒྱལ་པོ་ཆེན་པོ་རྣམ་ཐོས་སྲས་མདུང་དམར་ཅན་གྱི་གཏོར་ཆོག་འཁྱེར་བདེ་དངོས་གྲུབ་བུམ་བཟང་ཞེས་བྱ་བ་འདི་ནི།  དཔྱོད་ལྡན་བདེ་རྒུ་དཀའ་བཅུ་དཔལ་འབྱོར་བཟང་པོས་བསྐུལ་བ་ལ་བརྟེན་ནས།  རིག་པ་འཛིན་པའི་ཐ་ཤལ་བ་༧བློ་བཟང་ཆོས་ཀྱི་ཉི་མས་བྲིས་པའོ། །  ། །